Tímapantanir í síma 519 7000 eða á heimasíðu Heilsuveru Einar Örn er sérfræðingur í svæfingum , deyfingum og gjörgæslulækningum . Hann hefur sérstakan áhuga á ómstýrðum deyfingum og svæfingum við heila - og taugasjúkdóma ásamt gjörgæslulækningum og hefur jafnframt sinnt svæfingum og deyfingum við dagdeildarskurðlækningar með áherslu á forvarnir gagnvart ógleði og uppköstum eftir aðgerðir ( PONV ) . Einar Örn lauk læknanámi við Háskóla Íslands 1996 . Árið 1998 var stefnan tekin á Berlín til sérfræðináms í svæfingum og gjörgæslulækningum við Unfallkrankenhaus Berlin . Eftir þrjú góð ár í Þýskalandi var haldið til Stokkhólms og náminu lokið á Karolinska háskólasjúkrahúsinu 2004 . Þar starfaði Einar sem sérfræðingur í þrjú ár áður en hann hóf störf á Landspítala árið 2007 og þar starfar hann enn samhliða starfi á Klíníkinni Ármúla frá 2015 . Einar Örn lauk evrópska sérfræðilæknaprófinu í svæfingum 2004 . Hann bætti við sig undirsérgrein í gjörgæslulækningum árið 2010 , tveggja ára námi á vegum norrænu svæfinga - og gjörgæslusamtakanna ( SSAI ) . Einar Örn er virkur í kennslu læknanema og hefur annast kennslu fyrir deildarlækna á svæfingadeild og staðið fyrir námskeiðum hérlendis og erlendis . Þá hefur hann setið í kennslunefnd SSAI undanfarin 8 ár og jafnframt verið fulltrúi í læknaráði Landspítalans frá 2011 . Utan vinnutíma Einar er mikill söngmaður og félagi í Mótettukórnum . Hann þenur raddböndin reglulega í Hallgrímskirkju og víðar ef svo ber undir . Þá hefur skíðaíþróttin fylgt honum frá unga aldri , enda fjallaloftið einstaklega mannbætandi .